Norge åpnet problemfritt i curling-EM
Thomas Ulsrud og co. spilte så solid at latvierne ga opp etter niende omgang. Norge sto allerede med tre poeng før Latvia fikk sitt første i fjerde omgang. Grepet om kampen strammet seg definitivt da Norge tok med seg tre poeng i femte omgang. - Vi fikk den starten vi håpet på. I kveld møter vi Frankrike, som slet i sin første kamp. Dermed bør vi stå med to seirer etter den første dagen, sier Ulsrud. Søndag skal Norge ut i kamp mot Russland, men den første, store testen kommer i kveldsoppgjøret mot Sverige. - Svenskekampen søndag kveld blir et rå batalje. Vi spiller alltid jevne oppgjør mot svenskene. Slik regner jeg med det blir nå også. De fikk som oss en meget bra start mot Tsjekkia (8-2 etter sju omganger), så de er i god form, sier Ulsrud. Norge har møtt Sverige tre ganger i høst. Det har gitt to norske seirer og ett tap. Skip Marianne Rørvik ledet det norske kvinnelaget til 12-4-seier over Italia. Kampen ble avsluttet etter ni omganger. Norge fikk en bra start og kom tidlig i ledelsen. - Første kamp går alltid «hit og dit», og vi misset en del. Men vi dro det i land, og det er jeg veldig fornøyd med, sa Rørvik. Curling-EM avsluttes med finaler lørdag 30. november.
Norges curlingherrer hadde full kontroll og slo Latvia 7-4 i EM-åpningen i Stavanger lørdag.